ЩIалэгъуалэр етIанэгъи зэхашэнущ
ШыщхьэуIум и 27-м зэхуащIыжащ Кавказ Ищхъэрэ федеральнэ щIыналъэм и хэгъуэгухэм я лIыкIуэхэр зыхэта «Мэшыкъуэ-2013» щIалэгъуалэ зэхыхьэр.
Iэтауэ ирагъэкIуэкIа зэIущIэм хэтащ УФ-м и Къэрал Думэм и депутат Казаковэ Ольгэ, Ставрополь крайм и Правительствэм и унафэщIым и къуэдзэ Асадчев Сергей, Ставрополь крайм щIалэгъуалэ IуэхухэмкIэ и комитетым и унафэщI Шатская Иринэ, УФ-м и Президентым и полномочнэ лIыкIуэу КИФЩI-м щыIэм и аппаратым политикэ кIуэцI IуэхухэмкIэ и департаментым и Iэтащхьэ Потапов Александр сымэ.
ЗэIущIэм кърихьэлIахэм хъуэхъу псалъэкIэ захуигъэза нэужь, Казаковэ Ольгэ жиIащ зэхыхьэр къызэрызэрагъэпэщрэ утыкум кърахьа лэжьыгъэхэм ящыщу цIыху ныкъуэдыкъуэхэм щадэIэпыкъу, ахэр жылагъуэ гъащIэм хэшэнымкIэ сэбэп хъу реабилитацэ IуэхущIапIэм ехьэлIа проектыр хуабжьу игу зэрырихьар. Ар зи IэдакъэщIэкI Бавасулейманов Шамиль Дагъыстэным щыщщ, езым и щхьэкIэ ныкъуэдыкъуагъым пыщIа гугъуехь псори игъэващ. А IуэхущIапIэр куэдым зэращхьэпэм и щыхьэтщ фIыуэ зэрылъагъуу унагъуэ 50 зэрагъэтIысыжар.
«Шамиль иджыри щыгъуазэкъым, ауэ сэ щIыналъэм и Iэтащхьэм сепсэлъати, сыт и лъэныкъуэкIи зыкъытщIигъэкъуэну сыкъигъэгугъащ. А лэжьыгъэм гъуэгу егъэгъуэтынымкIэ схузэфIэкI къэзгъэнэнукъым. Шамиль, уи Iэр быдэу субыдыну сыхуейт, уи мурадхэр къохъулIэну сыпхуохъуахъуэ, гукIэ сызэрыпщIыгъури пщIэну си гуапэщ», — жиIащ и псалъэхэм я кIэухыу Казаковэм.
ТхакIуэшхуэ Толстой Лев и къуэрылъхум и къуэ Толстой Владимир форумым къазэрыхуеблэгъам и щIыхькIэ Асадчев Сергей Комсомольскэ, Яснэ хуейхэм я зэхуаку зэныбжьэгъугъэ дэлърэ зэрыщIэу зэдэлэжьэныр зэрыфIэкъабылыр жиIати, зэIущIэм кърихьэлIахэр абы арэзы техъуащ. Апхуэдэуи Асадчевым къызэхуэсахэр къигъэгугъащ «Мэшыкъуэ-2014» щIалэгъуалэ зэхыхьэр етIанэгъи ирагъэкIуэкIыну, икIи форумым кърихьэлIа хьэщIэхэмрэ ныбжьыщIэхэмрэ яжриIащ проектыщIэхэмрэ Iуэху еплъыкIэ щIэщыгъуэхэмрэ яIэу къэкIуэну зэращыгугъыр.
Урысей Федерацэмрэ КИФЩI-м и щIыналъэхэмрэ я ныпхэр къэрал гимным щIэту ирахьэхыжри, «Мэшыкъуэ-2013» щIалэгъуалэ зэхыхьэр зэхуащIыжащ.
«Мэшыкъуэ-2013» Кавказ Ищхъэрэ щIалэгъуалэ форумым и
пресс-IуэхущIапIэ.
